《赠棋客黄尤工象棋》
宋代·张明中

黑甜政饱谁剥啄，手提楸枰敲软玉。
浩浩胸中龙虎韬，冷笑局软人射鹄。
粤昔尝闻黄石公，圯桥一卷岂易通。
报韩孺子未传者，秘谋犹有在江夏。
君今寓意在弈棋，计画何止六出奇。
长驱席卷容易取，不羡宣城与别墅。
皇家今欲复土疆，烦公赤手缚鬼章。

作者简介：张明中，号敬斋，生平不详。《谢惠诗》有“语带诚斋句妙香”句，当为杨万里以后人，姑据《诗渊》次于刘克庄后。有《言志集》（《诗渊》），已佚。　张明中诗，据《永乐大典》、《诗渊》所录，编为一卷。